Diari Oficial de la Generalitat Valenciana


Sumari del DOGV 9871, del 14-06-2024 (2024/5570)

RESOLUCIÓ de 5 de juny de 2024, del conseller d'Educació, Universitats i Ocupació, per la qual s'establixen les bases reguladores i es convoca per a l'exercici 2024 el Programa de primera experiència professional en les administracions públiques, de concessió de subvencions per a la contractació de persones desocupades menors de trenta anys, en el marc del Pla de recuperació, transformació i resiliència.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9871

Data del DOGV
:   14-06-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/5570


Data del document
:   05-06-2024

Organisme emissor
:   Conselleria d'Educació, Universitats i Ocupació

Tipus de document
:   Resolució

Anàlisi jurídica

 Descriptors 

:   * ajuda pública
    * inserció professional
    * treballador jove

RESOLUCIÓ de 5 de juny de 2024, del conseller d'Educació, Universitats i Ocupació, per la qual s'establixen les bases reguladores i es convoca per a l'exercici 2024 el Programa de primera experiència professional en les administracions públiques, de concessió de subvencions per a la contractació de persones desocupades menors de trenta anys, en el marc del Pla de recuperació, transformació i resiliència. [2024/5570]  
  
L'instrument financer Next Generation EU, aprovat pel Consell Europeu el 21 de juliol de 2020, inclou com a element central un Mecanisme de recuperació i resiliència (MRR), la finalitat del qual és donar suport a la inversió i les reformes en els estats membres per a aconseguir una recuperació sostenible i resilient, al mateix temps que permetrà una sèrie de reformes basades en la justícia social, tant en l'àmbit nacional com en cogovernança amb les comunitats autònomes.  
Mitjançant l'Acord de 27 d'abril de 2021, del Consell de Ministres, es va aprovar el Pla de recuperació, transformació i resiliència per a Espanya (d'ara en avant, PRTR), de conformitat amb la Decisió d'execució del Consell (Council Implementing Decision-CID) de 13 de juliol de 2021, i amb el Reglament (UE) 2021/241, del Parlament Europeu i del Consell, de 12 de febrer de 2021, pel qual s'establix el Mecanisme de recuperació i resiliència.  
En el BOE de 26 d'octubre de 2021 es va publicar l'Orde TES/1152/2021, de 24 d'octubre, per la qual s'establixen les bases reguladores per a la concessió de subvencions públiques, destinades al finançament del Programa de primera experiència professional en les administracions públiques, de contractació de persones joves desocupades en el si dels servicis prestats per estes administracions públiques, en el marc del Pla de recuperació, transformació i resiliència.  
El Programa de primera experiència professional en les administracions públiques suposa un suport operatiu a l'objectiu estratègic de millorar l'ocupabilitat de les persones joves destinatàries finals de la Inversió 1, «Ocupació jove», inclosa en el Component 23 «Noves polítiques públiques per a un mercat de treball dinàmic, resilient i inclusiu», enquadrat en la política palanca VIII «Nova economia de les cures i polítiques d'ocupació» del PRTR.  
A través d'este programa, es cobriran llocs en tasques relacionades amb la transició ecològica, l'economia verda i la digitalització de servicis, de manera que esta actuació complix les etiquetes «108 Suport al desenvolupament de les capacitats digitals» (etiquetatge digital) i «Etiquetatge verd 01 Contribució a les competències i ocupacions verdes» (etiquetatge verd). En tot cas, s'ha de respectar el principi DNSH de «no causar un perjuí significatiu» arreplegat pel Reglament (UE) 2021/241, pel qual s'establix el Mecanisme de recuperació i resiliència.  
Labora Servei Valencià d'Ocupació i Formació, en condició d'entitat executora per ser perceptora de fons del PRTR, ha elaborat un Pla de mesures antifrau, amb la finalitat de reforçar els mecanismes de prevenció, detecció, correcció i persecució del frau, la corrupció i els conflictes d'interessos.  
Estes subvencions són compatibles amb el Mercat Comú i no estan subjectes a comunicació o notificació a la Comissió Europea en no resultar d'aplicació el que s'establix en l'article 107.1 del Tractat de funcionament de la Unió Europea per estar destinades a entitats del sector públic instrumental de la Generalitat Valenciana per a la realització d'obres o servicis d'interés general i social i, per tant, no poden afectar els intercanvis comercials perquè no falsegen ni amenacen falsejar la competència. Així mateix, les ajudes al desplaçament arreplegades en l'annex II també són compatibles amb el Mercat Comú i no estan subjectes a comunicació o notificació a la Comissió Europea en no resultar d'aplicació el que s'establix en l'article 107.1 del Tractat de funcionament de la Unió Europea per estar destinades a facilitar la mobilitat i l'accés a l'ocupació de les persones contractades i, per tant, la seua percepció no pot afectar els intercanvis comercials ni la competència.  
  
D'acord amb l'article 164.e de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, en relació amb els articles 23 i 25 del Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la covid-19 i amb l'article 61 del Reial Decret llei 36/2020, de 30 de desembre, i atés que consten els informes de l'Advocacia i de la Intervenció Delegada en Labora, resol:  
  
Primer  
Aprovar les bases i convocatòries per a 2024 del Programa de primera experiència professional en les administracions públiques, i de les ajudes al desplaçament, que figuren com a annex I i annex II respectivament.  
  
Segon  
Facultar la Direcció General de Labora per a dictar les instruccions i adoptar les mesures que requerisca l'aplicació i execució d'esta resolució. En particular, per a dictar la instrucció a què fa referència la base sèptima de l'annex I. Així mateix, se la faculta per a ampliar els termes i terminis establits, així com per a resoldre les incidències de qualsevol naturalesa que es produïsquen després de la concessió de les ajudes.  
  
Tercer  
1. El tractament de dades personals que es realitze en execució d'esta convocatòria s'ajustarà al règim jurídic europeu i estatal en matèria de protecció de dades de caràcter personal.  
2. De conformitat amb l'article 13 del Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'estes dades i pel qual es deroga la Directiva 95/46/CE, així com amb l'article 11 de la Llei orgànica 3/2018, de 5 de desembre, de protecció de dades personals i garantia dels drets digitals, la informació bàsica sobre protecció de dades d'estes convocatòries és la següent:  
a) Labora Servei Valencià d'Ocupació i Formació és l'entitat responsable del tractament.  
b) La finalitat del tractament de dades personals és la gestió de subvencions d'ocupació.  
c) La persona interessada té dret a sol·licitar l'accés, rectificació i supressió de les seues dades de caràcter personal, així com a sol·licitar la limitació o oposició al seu tractament i a no ser objecte de decisions individuals automatitzades, de manera presencial o telemàtica, de conformitat amb el que s'indica en el següent enllaç: http://sede.gva.es/va/proc19970.  
3. La resta d'informació corresponent al tractament de dades personals (base jurídica del tractament, el termini de conservació de les dades, el dret a presentar una reclamació davant la Delegació de Protecció de Dades de la Generalitat o davant l'autoritat de control, les possibles cessions de dades, les comunicacions internacionals, així com les dades de contacte de la Delegació) es troba disponible en el Registre d'Activitats de Tractament de Labora Servei Valencià d'Ocupació i Formació, disponible en la pàgina web de l'organisme (labora.gva.es/va/proteccio-de-dades).  
  
Quart  
Esta resolució tindrà eficàcia des de l'endemà de la publicació en el Diari Oficial de la Generalitat Valenciana.  
  
Contra esta resolució, que esgota la via administrativa, es podrà interposar un recurs contenciós administratiu en el termini de dos mesos comptador des de l'endemà de la publicació, davant el jutjat contenciós administratiu competent, d'acord amb el que s'establix en els articles 8 i 46.1 de la Llei 29/1998, de 13 de juliol, reguladora de la jurisdicció contenciosa administrativa, o potestativament recurs de reposició davant este mateix òrgan en el termini d'un mes, computat en els mateixos termes, de conformitat amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això sense perjuí que les persones interessades puguen presentar qualsevol altre recurs que estimen pertinent.  
  
  
València, 5 de juny de 2024.- El conseller d'Educació, Universitats i Ocupació: José Antonio Rovira Jover.  
ANNEX I  
Bases i convocatòria del Programa de primera experiència professional en les administracions públiques  
  
Primera. Objecte i àmbit  
1. L'objecte d'este programa és la concessió de subvencions per a la contractació a la Comunitat Valenciana de persones desocupades menors de 30 anys, mitjançant contractes formatius per a l'obtenció de la pràctica professional.  
  
Segona. Finançament  
1. La convocatòria per a 2024 d'estes subvencions es finançarà al 100 % amb fons procedents del PRTR i s'imputarà a la línia pressupostària S1153 del subprograma 322R00, MRR. Pla de recuperació, transformació i resiliència, per un import global màxim estimat de 3.370.000 euros. En aplicació de l'article 25 del Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la covid-19, la concessió d'estes subvencions queda supeditada a l'aprovació de la modificació pressupostària per a obtindre la disponibilitat del crèdit que es troba en tramitació.  
2. L'import màxim estimat de la dotació es desglossa en dos subprogrames, amb els següents imports estimats:  
a) Ocupacions verdes, que contribuïxen a preservar i restaurar el medi ambient i s'alineen amb el camp d'intervenció «01-Contribució a les competències i ocupacions verdes» de l'annex VI del Reglament (UE) 2021/241, del Parlament Europeu i del Consell, de 12 de febrer de 2021. Els àmbits d'actuació seran, entre altres, els següents: l'agricultura, la ramaderia i la pesca dirigida a la restauració dels ecosistemes i a implantar models d'explotació animal més ecològics i sostenibles; les activitats dedicades a augmentar l'eficiència del consum d'energia i matèries primeres; limitar les emissions de gasos d'efecte d'hivernacle; minimitzar els residus i la contaminació; protegir i restaurar els ecosistemes, els processos dirigits a produir béns i servicis que beneficien el medi ambient: 1.685.000 euros.  
b) Ocupacions en competències digitals, d'acord amb el marc europeu de competències digitals per als ciutadans, establit per la Comissió Europea (DIGCOMP): 1.685.000 euros.  
3. L'alteració d'esta distribució no necessitarà nova convocatòria. No obstant això, esta alteració serà objecte de publicació en el Diari Oficial de la Generalitat Valenciana amb caràcter previ a la resolució de concessió, sense que esta publicitat implique l'obertura de termini per a presentar noves sol·licituds ni l'inici de nou còmput de termini per a resoldre.  
4. Esta dotació podrà incrementar-se si concorre algun dels supòsits previstos en l'article 11.2 del Decret 77/2019, de 7 de juny, del Consell, de regulació del procediment de gestió del pressupost de la Generalitat. En tot cas, este increment queda condicionat a la declaració de disponibilitat del crèdit, que haurà de ser publicada en el Diari Oficial de la Generalitat Valenciana. Esta publicitat no implicarà l'obertura de termini per a presentar noves sol·licituds ni l'inici de nou còmput de termini per a resoldre.  
  
Tercera. Entitats beneficiàries  
1. Podran ser beneficiàries d'estes subvencions les entitats que integren el sector públic instrumental de la Generalitat Valenciana.  
2. No podran obtindre esta condició les entitats en les quals concórrega alguna de les prohibicions previstes en l'article 13 de la Llei 38/2003, de 17 de novembre, general de subvencions.  
  
Quarta. Persones destinatàries finals  
1. Les persones destinatàries finals són les persones desocupades menors de 30 anys que figuren inscrites com a demandants d'ocupació en els Espais Labora de la Generalitat, que tinguen una qualificació professional i que complisquen els requisits per a formalitzar un contracte formatiu per a l'obtenció de la pràctica professional de deu mesos de duració. Estos requisits s'hauran de complir en el moment de la contractació.  
2. S'entendrà que la persona jove disposa d'una qualificació professional quan acredite alguna de les següents titulacions:  
a) Grau universitari.  
b) Estudis de postgrau universitari.  
c) Doctorat.  
d) Tècnic o tècnic superior de Formació Professional reglada, de la formació professional específica.  
e) Altres titulacions oficialment reconegudes com a equivalents a les anteriors.  
f) Certificat de professionalitat.  
3. Les persones contractades podran disposar d'una persona orientadora dels servicis públics d'ocupació durant la duració del contracte.  
  
  
Quinta. Accions subvencionables i quantia de la subvenció  
1. Resultarà objecte de subvenció la contractació mitjançant contracte formatiu per a l'obtenció de la pràctica professional de les persones destinatàries finals, a jornada completa i durant un període de deu mesos. Les subvencions concedides es destinaran al finançament dels costos laborals.  
2. Les ocupacions hauran de tindre l'etiquetatge corresponent al subprograma subvencionat i les entitats hauran d'incloure esta catalogació en la memòria corresponent que acompanya la sol·licitud, segons la següent classificació: Ocupació en competències digitals: «108 Suport al desenvolupament de les capacitats digitals» (etiquetatge digital); Ocupació verda: «Etiquetatge Verd 01 Contribució a les competències i ocupacions verdes» (etiquetatge verd).  
3. Els costos laborals inclouran:  
a) Costos salarials, incloent-hi la cotització a la Seguretat Social. D'acord amb l'article 11.3.i del text refós de la Llei de l'Estatut dels Treballadors, aprovat pel Reial decret legislatiu 20/2015, de 23 d'octubre, la retribució pel temps de treball efectiu serà la fixada en el conveni col·lectiu aplicable en l'empresa per a estos contractes o, en defecte d'això, la del grup professional i nivell retributiu corresponent a les funcions exercides. En cap cas la retribució podrà ser inferior a la retribució mínima establida per al contracte per a la formació en alternança ni al salari mínim interprofessional en proporció al temps de treball efectiu.  
  
b) Costos d'equips de protecció individual (EPI).  
4. La concessió i justificació d'estes subvencions es realitzaran a través del règim de mòduls, d'acord amb els articles 76 a 79 del Reglament de la llei general de subvencions, aprovat pel Reial decret 887/2006, de 21 de juliol. Referent a això i d'acord amb l'informe tècnic elaborat pel Servici Públic d'Ocupació Estatal per al càlcul dels costos unitaris per persona contractada participant en el «Programa de primera experiència professional en les administracions públiques», s'establixen els següents mòduls:  
Per a compensar els costos laborals previstos en l'apartat 3.a i b:  
  
1r Mòdul A: el mòdul ascendirà a 17.838,28 euros per persona contractada en els grups de cotització de la Seguretat Social 9 al 5. El mòdul inclou un import màxim de 369,07 euros com a cost d'adquisició dels EPI, adquisició que haurà de justificar-se aportant la corresponent factura en el compte justificatiu.  
2n. Mòdul B: el mòdul ascendirà a 26.757,43 euros per persona contractada en els grups de cotització de la Seguretat Social 4 a 1. El mòdul inclou un import màxim de 553,60 euros com a cost d'adquisició dels EPI, adquisició que haurà de justificar-se aportant la corresponent factura en el compte justificatiu.  
En aplicació dels mòduls, l'import de la subvenció es calcularà en funció del nombre de joves a contractar i el mòdul del grup de cotització a la Seguretat Social que corresponga.  
5. L'import de la subvenció concedida no determinarà el cost salarial i de Seguretat Social de les persones contractades, les retribucions de les quals es fixaran d'acord amb la normativa que legalment o convencionalment resulte d'aplicació en cada entitat beneficiària.  
  
Sexta. Activitat subvencionada i exclusions  
1. L'activitat subvencionada consistirà en la contractació mitjançant contracte formatiu per a l'obtenció de la pràctica professional de les persones destinatàries finals per a l'adquisició de competències i habilitats socials i professionals i haurà de posseir els següents requisits:  
  
a) Les persones contractades hauran de desenvolupar funcions o tasques que siguen competència de les entitats beneficiàries. La competència podrà ser pròpia o originària, o bé exercida per delegació, encàrrec o comanda.  
b) S'afavoriran la formació i pràctica professionals de les persones contractades. A este efecte, les contractacions hauran de referir-se a llocs de treball concordes amb la seua formació acadèmica o professional.  
c) Els contractes tindran una duració de deu mesos a jornada completa, i hauran d'iniciar-se en el termini d'un mes des de la notificació de la resolució de concessió i, en tot cas, l'any natural en què es concedisca l'ajuda.  
d) Les entitats beneficiàries hauran de facilitar a les persones destinatàries informació professional, orientació o formació durant la vigència dels contractes i complir les obligacions de prevenció de riscos laborals que corresponguen. A més, es desenvoluparan mesures relacionades amb l'actualització dels coneixements digitals.  
e) Resultarà d'aplicació la regulació sobre el contracte de treball formatiu per a l'obtenció de la pràctica professional, establida en els articles 11.3 i 4 del text refós de la Llei de l'Estatut dels Treballadors.  
2. Queden exclosos d'este programa els següents casos:  
a) Contractacions que s'emmarquen en l'àmbit de les ofertes públiques d'ocupació, regulades en el text refós de la Llei de l'Estatut Bàsic de l'Empleat Públic, aprovat pel Reial decret legislatiu 5/2015, de 30 d'octubre, així com contractacions que cobrisquen places de naturalesa estructural que estiguen o no dins de les llistes de llocs de treball, plantilla o una altra forma d'organització de recursos humans, que estiguen previstes i dotades pressupostàriament en l'entitat beneficiària.  
  
b) Contractacions a jornada parcial.  
c) Contractacions realitzades per entitats excloses com a beneficiàries de programes d'ocupació.  
d) Contractacions realitzades per entitats sancionades en els dos anys anteriors a la presentació de la sol·licitud per la comissió d'infraccions greus o molt greus en matèria de prevenció de riscos laborals, Seguretat Social o laboral.  
3. No podrà subvencionar-se l'ocupació de llocs de treball relacionats amb alguna de les següents activitats, per estar excloses de finançament pel PRTR:  
a) Les inversions relacionades amb combustibles fòssils (incloent-hi l'ús posterior)  
b) Les activitats en el marc del règim de comerç de drets d'emissió (ETS) amb emissions de gasos d'efecte d'hivernacle projectades que no siguen substancialment inferiors als valors de referència establits per a l'assignació gratuïta.  
c) Les inversions en instal·lacions d'abocadors de residus, en plantes de tractament biològic mecànic (MBT) i incineradores per al tractament de residus.  
d) Les activitats en les quals l'eliminació a llarg termini de deixalles pot causar danys a llarg termini al medi ambient (per exemple, deixalles nuclears).  
  
Sèptima. Procediment de selecció  
1. Les persones destinatàries finals se seleccionaran d'acord amb els criteris i el procediment que determine mitjançant resolució la Direcció General de Labora. Esta resolució es publicarà en l'apartat de subvencions de foment d'ús del web de Labora abans que s'inicien els processos per a cobrir els llocs de treball oferits.  
2. Els contractes subscrits hauran de comunicar-se a través de l'aplicació Contrat@, i incorporaran la indicació «Programa de primera experiència professional en les administracions públiques. Mecanisme de recuperació i resiliència», en els termes previstos en esta aplicació.  
  
  
Octava. Forma, termini de presentació de sol·licituds i documentació requerida  
1. La sol·licitud (comprensiva, així mateix, de la documentació exigida en este article) es presentarà de manera telemàtica en la seu electrònica de la Generalitat Valenciana, a través del procediment GUC habilitat a este efecte denominat «EPRIEX 2024. Programa de primera experiència professional en les administracions públiques». En la pàgina web de Labora (www.labora.gva.es/corporacions-locals-mancomunitats-diputacions/foment-de-l-ocupacio) estarà disponible la informació sobre esta convocatòria, incloent-hi informació sobre totes les fases de la subvenció i els tràmits i formularis associats a cadascuna d'estes; així mateix, s'habilitarà un accés a la seu electrònica per a formular la sol·licitud. Per a això, s'haurà de disposar de firma electrònica avançada, bé amb el certificat reconegut d'entitat o certificat de representant d'entitat. Seran inadmeses aquelles sol·licituds no presentades utilitzant el procediment GUC ací descrit.  
2. El termini per a la presentació de les sol·licituds serà de deu dies hàbils comptador des de l'endemà de la publicació de l'extracte d'esta resolució en el Diari Oficial de la Generalitat Valenciana.  
3. En el procediment de presentació telemàtica de la sol·licitud, l'entitat haurà d'identificar el compte bancari en el qual Labora ha d'efectuar el pagament de la subvenció. Si es tracta d'un nou compte, l'entitat haurà d'haver-lo donat d'alta prèviament a través del tràmit telemàtic habilitat a este efecte denominat «Procediment per a tramitar les altes i baixes de les domiciliacions bancàries» (https://www.gva.es/es/inicio/procedimientos'id\_proc=22920); així mateix, haurà de declarar responsablement que no està incursa en les prohibicions per a obtindre la condició de beneficiària establides en l'article 13 de la Llei 38/2003, de 17 de novembre, general de subvencions i que no és deutora de la Generalitat per reintegrament de subvencions.  
4. Les sol·licituds hauran d'adjuntar la següent documentació:  
  
a) Formulari annex a la sol·licitud, que inclourà informació sobre el nombre de llocs (fins a 2 per subprograma) que se sol·licita cobrir, així com la titulació i el mòdul de subvenció aplicable. També s'inclourà la relació prioritzada de llocs addicionals en cada subprograma, per al supòsit que l'entitat opte per sol·licitar-los.  
b) Una memòria en model normalitzat per a cadascun dels llocs de treball a cobrir, en la qual es detallaran la descripció del lloc, la titulació requerida, les activitats previstes per al seu acompliment i la seua vinculació amb el subprograma. Es presentaran també les memòries dels llocs addicionals de la llista prioritzada.  
c) Declaració responsable, en model normalitzat, sobre el ple compliment del principi de «no causar perjuí significatiu» (principi do no significant harm-DNSH) i l'etiquetatge climàtic i digital, d'acord amb el que es preveu en el PRTR, en la decisió d'execució del Consell relativa a l'aprovació de l'avaluació del pla de recuperació i resiliència d'Espanya (Council Implementing Decision-CID), de 13 de juliol de 2021, i en el Reglament (UE) 2021/241, del Parlament Europeu i del Consell, de 12 de febrer de 2021, així com en la seua normativa de desenvolupament, en totes les fases del disseny i execució dels projectes i de manera individual per a cada actuació.  
d) Declaració, en model normalitzat, de cessió i tractament de dades en relació amb l'execució del PRTR.  
e) Declaració, en model normalitzat, de compromís sobre l'execució d'actuacions del PRTR.  
  
Novena. Instrucció i procediment de concessió  
1. La concessió d'estes subvencions es tramitarà en règim de concurrència competitiva, per al qual es tindrà en compte com a únic criteri el moment (data i hora) de presentació de la sol·licitud i la totalitat de la documentació exigida per la convocatòria. Cada entitat sol·licitant serà subvencionada amb un màxim de dos contractacions en cada subprograma (verd i digital). En el formulari annex a la sol·licitud, les entitats hauran d'indicar el nombre de contractacions sol·licitades per subprograma (fins a 2), la titulació de les ocupacions que pretenen cobrir amb estes i el mòdul (A/B) associat, sense que puguen concedir-se més contractacions de les sol·licitades. Per al supòsit que, ateses totes les sol·licituds presentades, la dotació permeta atendre un nombre major de contractacions, les entitats podran arreplegar en el formulari annex a la sol·licitud una relació prioritzada addicional de llocs, amb indicació de subprograma, titulació i mòdul associat, i es procedirà a concedir una contractació addicional a cada entitat que ho haguera sol·licitat aplicant el criteri ja esmentat, fins a l'esgotament del crèdit, procedint-se d'igual manera amb una segona contractació addicional i successives mentres existisca dotació.  
2. La instrucció correspondrà a les direccions territorials de Labora.  
  
3. L'òrgan instructor podrà demanar de les entitats beneficiàries l'aportació addicional dels documents i dades aclaridores que considere necessaris per a resoldre sobre la sol·licitud presentada.  
4. Examinades les sol·licituds, l'òrgan instructor emetrà informe on farà constar que les entitats beneficiàries complixen tots els requisits necessaris per a la concessió de les ajudes.  
5. En la subdirecció general competent en matèria d'ocupació es constituirà un òrgan col·legiat integrat per la persona titular d'esta subdirecció o persona que designe per a la seua substitució, que el presidirà; dos vocals; i una persona que ocuparà la secretaria, amb veu però sense vot. La designació de les persones que ocupen les vocalies i la secretaria s'efectuarà per la persona titular de la direcció general competent en matèria d'ocupació.  
6. Les persones que intervinguen en la instrucció manifestaran de manera expressa l'absència de conflicte d'interés o de causa d'abstenció.  
7. A la vista de l'informe de l'òrgan col·legiat, l'òrgan instructor formularà les propostes de concessió a l'òrgan concedent.  
  
Deu. Resolució  
1. La competència per a resoldre sobre les sol·licituds presentades correspon a la Direcció General d'Ocupació i Formació de Labora, en aplicació del article 2.1 de la Resolució d'1 de març de 2021, del secretari autonòmic d'Ocupació i director general de Labora Servei Valencià d'Ocupació i Formació, sobre delegació de competències en matèria de personal, contractació, gestió de subvencions i gestió financera i pressupostària.  
2. El termini per a resoldre i notificar la resolució procedent serà de dos mesos comptador a partir de la data final de presentació de sol·licituds. Transcorregut este termini sense que s'haja dictat i notificat resolució expressa, es produirà el silenci administratiu i la sol·licitud s'entendrà desestimada.  
3. La resolució administrativa contindrà com a mínim els següents punts:  
a) Quantia de la subvenció concedida i el seu desglossament per subprograma.  
b) Titulació de les persones a contractar per subprograma i mòdul de subvenció concedida per cadascuna d'elles.  
c) Termini límit per a l'inici dels contractes.  
4. Contra esta resolució, que posa fi a la via administrativa, es podrà interposar un recurs potestatiu de reposició davant el mateix òrgan en el termini d'un mes a partir de l'endemà de la seua notificació, d'acord amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques; o un recurs contenciós administratiu en el termini de dos mesos davant el corresponent jutjat contenciós administratiu de la Comunitat Valenciana, de conformitat amb l'article 8 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
5. Una vegada dictada la resolució de concessió, si durant el procés selectiu, i per causes degudament justificades, es conclou la impossibilitat de contractar les titulacions concretes arreplegades en la resolució de concessió, serà possible variar estes i contractar persones amb titulacions alternatives, sense necessitat de sol·licitar la modificació de la resolució de concessió, sempre que el mòdul aplicable a la titulació alternativa no siga superior al mòdul de subvenció arreplegat en la resolució i associat a la titulació concedida inicialment i sempre que les característiques de la nova titulació i les activitats a exercir en el lloc de treball continuen vinculant la contractació al subprograma subvencionat. En este cas, l'actualització de les titulacions finalment contractades i de la memòria amb la descripció i les activitats previstes per a estos llocs es presentarà amb la justificació d'inici dels contractes.  
  
  
Onze. Mitjà de notificació  
La notificació de les resolucions i actes de tràmit es practicarà a través de la seu electrònica de la Generalitat (https://sede.gva.es), per al qual l'entitat sol·licitant haurà de disposar de firma electrònica avançada. Per a esta finalitat, es remetrà un avís a l'adreça de correu electrònic que figure en l'expedient, on s'informarà de la posada a disposició d'una notificació en l'esmentada seu electrònica. La falta de pràctica de l'avís no impedirà que la notificació siga considerada plenament vàlida.  
  
  
  
Dotze. Justificació d'inici dels contractes i bestreta  
1. L'entitat beneficiària comunicarà a la Direcció Territorial de Labora l'inici dels contractes en el termini de quinze dies hàbils des del seu inici, mitjançant l'aportació d'una relació de persones contractades, segons el model normalitzat, acompanyada de la següent documentació:  
  
a) Contractes de treball i la seua comunicació a través de l'aplicació Contrat@, que portaran la indicació Programa de primera experiència professional en les administracions públiques. Mecanisme de recuperació i resiliència, en els termes previstos en esta aplicació.  
b) Informació a les persones contractades sobre la procedència del finançament del programa.  
c) Titulació de les persones contractades que habilita per a la subscripció del contracte en pràctiques formatiu per a l'obtenció de la pràctica professional.  
d) Documentació justificativa del procés selectiu seguit per a cobrir els llocs de treball, que estarà determinada en les instruccions a què fa referència la base sèptima.  
e) Justificant de l'emplenament del formulari inicial d'indicadors per la persona contractada.  
f) Actualització de la memòria prevista en la base octava, amb l'actualització de les titulacions concretes finalment cobertes, per al supòsit previst en el punt 5 de la base desena.  
g) Declaració responsable de l'article 34.5 de la Llei general de subvencions, segons el model normalitzat.  
2. Revisada la justificació d'inici, podrà anticipar-se fins al 70 % de l'import concedit.  
  
Tretze. Requisits per als pagaments  
El pagament de la subvenció, tant l'anticipat com el derivat de la comprovació del compte justificatiu, requerirà que l'entitat beneficiària es trobe al corrent en el compliment de les seues obligacions tributàries i davant de la Seguretat Social i no siga deutor per resolució de procedència de reintegrament; a este efecte, haurà d'aportar una declaració responsable relativa a l'article 34.5 de la Llei general de subvencions, segons el model normalitzat.  
  
Catorze. Justificació i liquidació de la subvenció  
1. La presentació del compte justificatiu de la subvenció, fins a aconseguir el 100 % de l'import concedit, es presentarà en els 10 dies següents a la finalització dels contractes.  
2. El compte justificatiu constarà de la següent documentació:  
a) Una memòria d'activitat en model normalitzat, per a cadascun dels subprogrames en els quals ha participat l'entitat (ocupació verda i ocupacions amb competències digitals), en la qual es detallaran la descripció i les activitats realitzades per cada lloc de treball i la seua vinculació amb el subprograma.  
b) Una memòria econòmica, que contindrà com a mínim els següents aspectes:  
1r Nombre d'unitats físiques considerades com a mòdul, de conformitat amb el que es preveu en la base quinta, detallant les persones contractades, el grup de cotització a la Seguretat Social que corresponga i el període en què cadascuna d'elles ha sigut contractada.  
2n Quantia global de la subvenció calculada sobre la base de les activitats quantificades en la memòria d'actuació i els mòduls previstos en la base quinta.  
c) Imprés normalitzat que identifique el codi comptable associat a la subvenció concedida.  
d) Acreditació de trobar-se al corrent en el compliment de les obligacions tributàries i davant de la Seguretat Social i no ser deutora per reintegrament, mitjançant declaració responsable relativa a l'article 34.5 de la Llei general de subvencions.  
e) Factura o factures acreditatives de l'adquisició dels EPI per a les persones contractades. Juntament amb la factura s'adjuntarà un certificat en model normalitzat en el qual es desglossarà la quantia que s'imputa a cada persona. La liquidació es realitzarà sense superar els imports arreplegats per a este concepte en el mòdul aprovat per a cadascuna d'elles, minorant-se este en l'import no justificat. En el cas que no s'acredite l'adquisició dels EPI, es minorarà el mòdul de cada persona pel total.  
3. Revisada la documentació indicada en l'apartat anterior, la subvenció es liquidarà en funció del nombre de persones contractades, el període treballat per cadascuna d'elles i el mòdul econòmic corresponent segons el seu grup de cotització a la Seguretat Social, així com de l'import d'adquisició dels EPI. En cap cas, la liquidació podrà superar la quantia de la subvenció inicialment concedida.  
  
Quinze. Incompatibilitats  
Estes subvencions són compatibles amb altres subvencions, ajudes, ingressos o recursos per a la mateixa finalitat, procedents de qualsevol administració o entitat, pública o privada. Haurà de quedar, en tot cas, identificada nítidament la traçabilitat dels gastos. No obstant això, estes subvencions són incompatibles amb la recepció d'altres fons comunitaris per a l'execució dels mateixos projectes d'inversió, quan això supose incórrer en doble finançament. D'acord amb l'article 9 del Reglament (UE) 2021/241, del Parlament Europeu i del Consell, de 12 de febrer de 2021, els projectes d'inversió finançats pel Mecanisme de recuperació i resiliència poden rebre ajuda d'altres programes i instruments de la Unió sempre que esta ajuda no cobrisca el mateix cost que els que ja finance la subvenció d'este programa segons els definits en este article.  
  
  
Setze. Obligacions de les entitats beneficiàries  
A més de les establides en l'article 14 de la Llei general de subvencions, són obligacions de les entitats beneficiàries:  
a) Facilitar les dades i informació relacionats amb la subvenció concedida que els siguen requerides.  
b) Comunicar a la direcció territorial de Labora corresponent el detall d'altres ingressos o subvencions que hagen finançat l'activitat subvencionada amb indicació de l'import i la seua procedència, així com l'acreditació d'haver ingressat, si és el cas, l'import corresponent a la diferència entre la quantitat justificada i la rebuda en concepte de bestreta.  
c) Mantindre l'ocupació creada durant deu mesos, tenint en compte, en tot cas, el que s'establix sobre este tema en l'article 11.4.b del text refós de l'Estatut dels Treballadors, aprovat per Reial decret legislatiu 2/2015.  
d) Disposar dels llibres comptables, registres diligenciats i altres documents degudament auditats en els termes exigits per la legislació mercantil i sectorial corresponent; així com conservar els documents (incloent-hi els electrònics) que justifiquen l'aplicació dels fons rebuts, mentres pogueren ser objecte de control, sent estos originals o còpies certificades de conformitat amb estos.  
e) Comptabilitzar la concessió de la subvenció a través d'un codi comptable específic.  
f) Conservar els documents justificatius de l'aplicació dels fons rebuts, incloent-hi els documents electrònics, mentres puguen ser objecte de les corresponents actuacions de comprovació i control, segons disposa l'article 14.1.g de la Llei 38/2003, de 17 de novembre, així com de qualsevol altra obligació derivada de la normativa estatal o de la Unió Europea que així ho exigisca. En este sentit, hauran de conservar els documents justificatius i l'altra documentació concernent al finançament, en format electrònic, durant un període de 5 anys a partir de l'operació, o de tres anys quan l'import de la subvenció siga inferior a 60.000 euros, en els termes previstos en l'article 132 del Reglament (UE, Euratom) 2018/1046, del Parlament Europeu i del Consell, de 18 de juliol (reglament financer).  
  
g) Les actuacions subvencionades que configuren el Programa de primera experiència professional en les administracions públiques, objecte d'esta orde, així com tota la publicitat que es faça sobre este hauran d'incorporar de manera correcta i destacada l'emblema de la UE, amb una declaració de finançament adequat que diga «finançat per la Unió Europea - Next Generation EU», al costat del logotip del PRTR; esta visibilitat es farà en particular quan promoguen les accions i els seus resultats, facilitant informació coherent, efectiva i proporcionada dirigida a múltiples destinataris, incloent-hi els mitjans de comunicació i el públic.  
h) Informar les persones contractades de la possibilitat de sol·licitar les ajudes al desplaçament desenvolupades en l'annex II de la present resolució.  
i) En tot cas, les entitats beneficiàries preveuran mecanismes de verificació del compliment del principi de «no causar perjuí significatiu» (principi do no significant harm-DNSH) i mesures correctores per a assegurar la seua implementació, del qual deixaran constància en la memòria justificativa de la subvenció.  
j) Complir les obligacions de transparència i publicitat activa establides en la Llei 19/2013, de 9 de desembre, de transparència, accés a la informació pública i bon govern; en la Llei 1/2022, de 13 d'abril, de transparència i bon govern de la Comunitat Valenciana, i en l'article 18 de la Llei general de subvencions.  
k) Informar les persones contractades sobre el tractament de les seues dades personals.  
  
Dèsset. Reintegrament de les ajudes concedides  
1. Donaran lloc a l'obligació de reintegrar, totalment o parcialment, les quantitats percebudes, així com l'exigència de l'interés de demora des de la data del pagament de la subvenció fins que s'acorde la procedència del seu reintegrament, els casos previstos en l'article 37 de la Llei 38/2003, de 17 de novembre, general de subvencions. En particular procedirà el reintegrament total de l'ajuda en els supòsits d'extinció de la relació laboral de la persona contractada abans de completar el període determinat en el contracte, exceptuant el que es disposa en el punt següent.  
2. S'aplicarà el criteri de proporcionalitat amb reintegrament parcial de l'ajuda concedida en funció del temps de duració del contracte que quede per completar, si l'extinció de la relació laboral de la persona contractada amb l'entitat beneficiària s'haguera produït per baixa voluntària, no superar el període de prova, discapacitat sobrevinguda, mort o acomiadament disciplinari o per causes objectives no declarat improcedent.  
3. El que es disposa en els apartats anteriors serà aplicable sense perjuí de la possible qualificació dels fets com a infracció administrativa i incoació del procediment sancionador, d'acord amb els articles 52 i següents de la Llei 38/2003, de 17 de novembre, general de subvencions, i els articles 173 i següents de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
Díhuit. Comprovació i pla de control  
1. Correspondrà a les direccions territorials de Labora dur a terme la funció de comprovació i control de les subvencions concedides. A este efecte, es consultaran a través de les aplicacions informàtiques corresponents les bases de dades que continguen la informació (relativa a vida laboral, discapacitat, identitat, inscripció en el servici públic d'ocupació, etc.) necessària per a l'adequada gestió d'estes subvencions. Així mateix, verificaran el compliment del principi de «no causar perjuí significatiu» mitjançant la revisió de les memòries justificatives de la subvenció. Les declaracions que es realitzen han d'atendre obligatòriament la Comunicació de la Comissió Europea (2021/C 58/01), «Guia tècnica sobre l'aplicació del principi de ‘no causar un perjuí significatiu'en virtut del reglament relatiu al Mecanisme de recuperació i resiliència».  
  
2. A l'efecte del que es disposa en la lletra j de l'article 165.2 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i de conformitat amb l'article 2.3 de la Llei 3/2000, de 17 d'abril, per la qual es crea el Servei Valencià d'Ocupació i Formació, les direccions territorials d'este organisme autònom accediran a la vida laboral del 100 % de les persones la contractació de les quals ha sigut subvencionada, a fi de comprovar la seua alta en l'entitat ocupadora beneficiària durant el període de manteniment exigit.  
3. L'entitat beneficiària estarà obligada a sotmetre's a les actuacions de control financer previstes en els articles 113 i següents de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i en els articles 44 i següents de la Llei 38/2003, de 17 de novembre, general de subvencions; les que puguen dur a terme el Servici Públic d'Ocupació Estatal i la Inspecció de Treball i Seguretat Social; les de control financer que corresponguen, si és el cas, a la Intervenció General de l'Administració general de l'Estat i a les previstes en la legislació del Tribunal de Comptes, així com les que puguen efectuar la Comissió i el Tribunal de Comptes de les Comunitats Europees i l'Oficina Europea de Lluita contra el Frau, l'Oficina Nacional d'Auditoria i, quan siga procedent, la Fiscalia Europea. En tot cas, les subvencions regulades en esta orde estaran sotmeses al seguiment, control i avaluació que s'establisca per al PRTR, així com les obligacions específiques relatives a la informació i publicitat, control, verificació, seguiment, avaluació i altres obligacions imposades per la normativa interna i de la Unió Europea que per al Mecanisme de recuperació i resiliència de la Unió Europea s'establisquen i l'aplicació de les quals siga d'obligat compliment, incloent-hi el compliment del principi DNSH (principi de «no causar perjuí significatiu»).  
  
4. La concessió de l'ajuda estarà condicionada al compromís escrit de la concessió i accessos, previst en l'article 22.2.e del Reglament (UE) 2021/241, del Parlament Europeu i del Consell, de 12 de febrer de 2021, pel qual s'establix el Mecanisme de recuperació i resiliència.  
  
  
  
ANNEX II  
Bases i convocatòria de les ajudes al desplaçament  
  
Primera. Objecte  
Estes ajudes tenen per objecte compensar el desplaçament de les persones contractades a l'empara de la convocatòria per a 2024 del Programa de primera experiència professional en les administracions públiques.  
  
Segona. Finançament de les ajudes  
1. La convocatòria per a 2024 d'estes subvencions es finançarà al 100 % amb fons procedents del PRTR i s'imputarà a la línia pressupostària S1153 del subprograma 322R00, MRR. Pla de recuperació, transformació i resiliència, per un import global màxim estimat de 30.000 euros. En aplicació de l'article 25 del Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la covid-19, la concessió d'estes subvencions queda supeditada a l'aprovació de la modificació pressupostària per a obtindre la disponibilitat del crèdit que es troba en tramitació.  
2. Esta dotació podrà incrementar-se si concorre algun dels supòsits previstos en l'article 11.2 del Decret 77/2019, de 7 de juny, del Consell, de regulació del procediment de gestió del pressupost de la Generalitat. En tot cas, este increment queda condicionat a la declaració de disponibilitat del crèdit, que haurà de ser publicada en el Diari Oficial de la Generalitat Valenciana. Esta publicitat no implicarà l'obertura de termini per a presentar noves sol·licituds ni l'inici de nou còmput de termini per a resoldre.  
  
Tercera. Persones beneficiàries i requisits  
1. Podran ser beneficiàries d'estes ajudes les persones que complisquen els següents requisits:  
a) Haver sigut contractades a l'empara de la convocatòria per a 2024 del Programa de primera experiència professional en les administracions públiques.  
b) Figurar empadronades en una província diferent a la de l'acompliment del lloc de treball. Esta condició haurà de complir-se abans de la publicació en el DOGV d'esta resolució i en el moment de la contractació.  
2. No podran obtindre la condició de beneficiàries les persones en les quals concórrega alguna de les prohibicions previstes en l'article 13 de la Llei 38/2003, de 17 de novembre, general de subvencions.  
  
Quarta. Procediment i criteris de concessió  
1. La concessió d'estes subvencions se subjecta al règim de concurrència competitiva.  
2. Per a determinar l'orde de prelació de sol·licituds, s'aplicarà el criteri de major distància quilomètrica entre el domicili i el lloc d'acompliment del lloc de treball. Els empats es dirimiran aplicant el criteri de major permanència en desocupació.  
3. No podrà concedir-se subvenció a més del 25 % de les persones contractades en el programa.  
  
Quinta. Quantia de la subvenció  
L'import de la subvenció ascendirà a 1.000 euros.  
  
Sexta. Forma, termini de presentació de sol·licituds i documentació requerida  
1. Les sol·licituds hauran de presentar-se de manera telemàtica en la seu electrònica de la Generalitat Valenciana, a través del procediment GUC habilitat a este efecte i denominat «EMPDES 2024- Ajudes al desplaçament de les persones contractades en el programa de primera experiència professional en les administracions públiques». En la pàgina web de Labora (www.labora.gva.es/corporacions-locals-mancomunitats-diputacions/foment-de-l-ocupacio) estarà disponible la informació sobre esta convocatòria, incloent-hi informació sobre totes les fases de la subvenció i els tràmits i formularis associats a cadascuna d'estes; així mateix, s'habilitarà un accés a la seu electrònica per a formular la sol·licitud. Per a això, s'haurà de disposar de firma electrònica. Seran inadmeses aquelles sol·licituds no presentades utilitzant el procediment GUC ací descrit.  
2. El termini de presentació de sol·licituds s'estendrà des del 15 fins al 30 d'octubre de 2024.  
3. Durant el procés de presentació de la sol·licitud, s'haurà d'identificar el compte bancari en el qual Labora ha d'efectuar el pagament de la subvenció. Si es tracta d'un nou compte, haurà d'haver-lo donat d'alta prèviament a través del tràmit telemàtic habilitat a este efecte denominat «Procediment per a tramitar les altes i baixes de les domiciliacions bancàries» (https://www.gva.es/es/inicio/ procedimientos'id\_proc=22005&version=amp); així mateix, haurà de declarar responsablement que no està incursa en les prohibicions per a obtindre la condició de beneficiària establides en l'article 13 de la Llei 38/2003, de 17 de novembre, general de subvencions i que no és deutora de la Generalitat per reintegrament de subvencions.  
4. La sol·licitud s'acompanyarà de la següent documentació:  
a) Certificat d'empadronament, acreditatiu de les condicions exigides per a ser beneficiari.  
b) Declaració, en model normalitzat, relativa a l'article 34 de la Llei general de subvencions.  
  
Sèptima. Instrucció i procediment de concessió  
1. La instrucció correspondrà a les direccions territorials de Labora.  
  
2. L'òrgan instructor podrà demanar de les persones interessades l'aportació addicional dels documents i dades aclaridores que estime necessaris per a resoldre sobre la sol·licitud presentada.  
3. Examinades les sol·licituds, l'òrgan instructor emetrà informe on farà constar que les persones complixen tots els requisits necessaris per a la concessió de les ajudes.  
4. En la subdirecció general competent en matèria d'ocupació es constituirà un òrgan col·legiat integrat per la persona titular d'esta subdirecció o persona que designe per a la seua substitució, que el presidirà; dos vocals; i una persona que ocuparà la secretaria, amb veu però sense vot. La designació de les persones que ocupen les vocalies i la secretaria serà efectuada per la persona titular de la direcció general competent en matèria d'ocupació.  
5. Les persones que intervinguen en la instrucció manifestaran de manera expressa l'absència de conflicte d'interés o de causa d'abstenció.  
6. A la vista de l'informe de l'òrgan col·legiat, l'òrgan instructor formularà les propostes de concessió a l'òrgan concedent.  
  
Octava. Resolució  
1. La competència per a resoldre sobre les sol·licituds presentades correspon a la Direcció General d'Ocupació i Formació de Labora, en aplicació de l'article 2.1 de la Resolució d'1 de març de 2021, del secretari autonòmic d'Ocupació i director general de Labora, Servei Valencià d'Ocupació i Formació, sobre delegació de competències en matèria de personal, contractació, gestió de subvencions i gestió financera i pressupostària.  
2. El termini per a resoldre i notificar la resolució procedent serà de dos mesos comptador des de la finalització del termini de presentació de sol·licituds. Transcorregut este termini sense que s'haja dictat i notificat resolució expressa, es produirà el silenci administratiu i la sol·licitud s'entendrà desestimada.  
3. Contra la resolució, que posarà fi a la via administrativa, podrà interposar-se un recurs potestatiu de reposició davant el mateix òrgan en el termini d'un mes a partir de l'endemà de la seua notificació, d'acord amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques; o un recurs contenciós administratiu en el termini de dos mesos davant el corresponent jutjat contenciós administratiu de la Comunitat Valenciana, de conformitat amb l'article 8 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
  
Novena. Mitjà de notificació  
La notificació de les resolucions i actes de tràmit es practicarà a través de la seu electrònica de la Generalitat (https://sede.gva.es), per a la qual el sol·licitant haurà de disposar de firma electrònica avançada, amb el certificat reconegut per a ciutadans (persona física). Per a esta finalitat es remetrà un avís a l'adreça de correu electrònic que figure en l'expedient, on s'informarà de la posada a la disposició d'una notificació en l'esmentada seu electrònica. La falta de pràctica de l'avís no impedirà que la notificació siga considerada plenament vàlida.  
  
Deu. Liquidació i pagament  
La liquidació de les ajudes s'efectuarà una vegada justificades amb la documentació presentada juntament amb la sol·licitud les condicions establides. L'import de l'ajuda serà lliurat d'una sola vegada després que es dicte la resolució de concessió.  
  
Onze. Reintegrament de les ajudes concedides  
Donaran lloc a l'obligació de reintegrar, totalment o parcialment, les quantitats percebudes, així com l'exigència de l'interés de demora des de la data del pagament de la subvenció fins que s'acorde el seu reintegrament, els casos previstos en l'article 37 de la Llei 38/2003. Procedirà el reintegrament total si la persona beneficiària causara baixa voluntària o per acomiadament disciplinari no declarat improcedent.  
  
Dotze. Incompatibilitats  
Estes subvencions són compatibles amb altres subvencions, ajudes, ingressos o recursos per a la mateixa finalitat, procedents de qualsevol administració o entitat, pública o privada. Haurà de quedar, en tot cas, identificada nítidament la traçabilitat dels gastos. No obstant això, estes subvencions són incompatibles amb la recepció d'altres fons comunitaris per a l'execució dels mateixos projectes d'inversió, quan això supose incórrer en doble finançament. D'acord amb l'article 9 del Reglament (UE) 2021/241, del Parlament Europeu i del Consell, de 12 de febrer de 2021, els projectes d'inversió finançats pel Mecanisme de recuperació i resiliència poden rebre ajuda d'altres programes i instruments de la Unió sempre que esta ajuda no cobrisca el mateix cost que els que ja finance la subvenció d'este programa segons els definits en este article.  
  
  
Tretze. Comprovació i pla de control  
1. Correspondrà a les direccions territorials de Labora dur a terme la funció de comprovació i control de les subvencions concedides. A este efecte, es consultaran a través de les aplicacions informàtiques corresponents les bases de dades que continguen la informació necessària per a l'adequada gestió d'estes subvencions.  
2. A l'efecte del que es disposa en la lletra j de l'article 165.2 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i de conformitat amb l'article 2.3 de la Llei 3/2000, de 17 d'abril, per la qual es crea el Servei Valencià d'Ocupació i Formació, les direccions territorials d'este organisme autònom accediran a la vida laboral del 100 % de les persones la contractació de les quals ha sigut subvencionada, a fi de comprovar el compliment dels requisits de les ajudes.